Document ID: 32015R0523

ΚΑΝΟΝΙΣΜΌΣ (ΕΕ) 2015/523 ΤΟΥ ΣΥΜΒΟΥΛΊΟΥ
της 25ης Μαρτίου 2015
για την τροποποίηση των κανονισμών (ΕΕ) αριθ. 43/2014 και 2015/104 όσον αφορά ορισμένες αλιευτικές δυνατότητες
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 3,
Έχοντας υπόψη την πρόταση της Ευρωπαϊκής Επιτροπής,
Εκτιμώντας τα ακόλουθα:
(1)
Ο κανονισμός (ΕΕ) 2015/104 του Συμβουλίου (1) δεν περιέχει περιορισμούς στις αλιευτικές δυνατότητες για το απόθεμα λαβρακιού (Dicentrarchus labrax) στον Βορειοανατολικό Ατλαντικό.
(2)
Τον Ιούνιο του 2014, το Διεθνές Συμβούλιο για την Εξερεύνηση των Θαλασσών (ICES) δημοσίευσε επιστημονική γνώμη για το απόθεμα λαβρακιού στον Βορειοανατολικό Ατλαντικό, και επιβεβαίωσε ότι το απόθεμα αυτό μειώνεται ραγδαία από το 2012 και μετά. Επιπλέον, η Επιστημονική, τεχνική και οικονομική επιτροπή αλιείας (ΕΤΟΕΑ) αξιολόγησε την προστασία του λαβρακιού με βάση τα ισχύοντα εθνικά μέτρα και, γενικά, έκρινε ότι είναι αναποτελεσματικά. Το λαβράκι είναι είδος με σχετικά αργή ανάπτυξη και ενηλικίωση. Η θνησιμότητα λόγω αλιείας για το λαβράκι στον Βορειοανατολικό Ατλαντικό είναι επί του παρόντος τέσσερις φορές υψηλότερη από αυτήν που θα εξασφάλιζε τη μέγιστη βιώσιμη απόδοση (ΜΒΑ).
(3)
Η Επιτροπή εξέδωσε τον εκτελεστικό κανονισμό (ΕΕ) 2015/111 (2) με βάση το άρθρο 12 του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (3), για να μετριάσει μια σοβαρή απειλή στη διατήρηση του αποθέματος λαβρακίου (Dicentrarchus labrax) στην Κελτική θάλασσα, στη Μάγχη, στην Θάλασσα της Ιρλανδίας και στο νότιο τμήμα της Βορείου θαλάσσης.
Επίσης, η ερασιτεχνική αλιεία ευθύνεται σε μεγάλο βαθμό για τη θνησιμότητα του εν λόγω αποθέματος λόγω αλιείας. Ως εκ τούτου, είναι σκόπιμο να θεσπιστούν αλιευτικές δυνατότητες υπό τη μορφή ημερήσιου ορίου όσον αφορά τον αριθμό των ψαριών ερασιτεχνικής αλιείας που δύνανται να διατηρούν οι ερασιτέχνες αλιείς. Υπάρχουν διάφορες μορφές ερασιτεχνικής αλιείας, όπως η αλιεία από σκάφη αναψυχής ή η αλιεία από την ακτή.
(4)
Προς αποφυγή προβλημάτων ερμηνείας οι παράγραφοι (1) και (2) του άρθρου 7 του κανονισμού (ΕΕ) αριθ. 2015/104 θα πρέπει να διατυπωθούν έτσι ώστε να ανταποκρίνονται στο κείμενο του άρθρου 15 του κανονισμού (ΕΕ) αριθ. 1380/2013.
(5)
Τα όρια αλιευμάτων για το αμμόχελο στα ύδατα της Ένωσης στις ζώνες ICES IIa, IIIa και IV ορίστηκαν σε μηδενικό επίπεδο στο παράρτημα IA του κανονισμού (ΕΕ) 2015/104, εν αναμονή γνωμοδότησης του Διεθνούς Συμβουλίου Εξερεύνησης της Θάλασσας (ICES). Η γνωμοδότηση του ICES σχετικά με το εν λόγω απόθεμα γνωστοποιήθηκε στις 23 Φεβρουαρίου 2015 και είναι πλέον δυνατόν να οριστούν συνολικά επιτρεπόμενα αλιεύματα (TAC) για το αμμόχελο στην εν λόγω περιοχή, κατανεμημένα σε επτά περιοχές διαχείρισης ώστε να αποφευχθεί η κατά τόπους εξάντληση των αποθεμάτων.
(6)
Είναι σκόπιμο να χορηγείται μια ορισμένη ευελιξία ανά περιοχή για τις ζαγκέτες που αποτελούν το ίδιο βιολογικό απόθεμα σε όλα τα κράτη μέλη που διαθέτουν ποσόστωση στις σχετικές περιοχές.
(7)
Ο κανονισμός (ΕΕ) αριθ. 2015/104, περιέχει σφάλμα στα TAC και τις ποσοστώσεις γαρίδας της Αρκτικής στη Βόρειο Θάλασσα, όπου η διατήρηση των ΤΑC του 2014 θα έπρεπε να έχει εγκριθεί. Κατά συνέπεια, θα πρέπει να τροποποιηθεί αναλόγως το παράρτημα IΑ του κανονισμού (ΕΕ) 2015/104 του Συμβουλίου.
(8)
Για ορισμένα αποθέματα, οι αλιευτικές δυνατότητες και οι όροι πρόσβασης στους αλιευτικούς πόρους για τα σκάφη στα ύδατα παράκτιου κράτους καθορίζονται κάθε έτος κατόπιν διαβουλεύσεων για την αλιεία μεταξύ των ενδιαφερόμενων παράκτιων κρατών. Δεδομένου ότι δεν έχει επιτευχθεί συμφωνία σχετικά με τις ρυθμίσεις διάθεσης ποσοστώσεων για το 2015 όσον αφορά τη ρέγγα Ατλαντικού-Σκανδιναβίας, είναι σκόπιμο να καθορισθεί αυτόνομη ποσόστωση με βάση το μερίδιο της ΕΕ στο απόθεμα αυτό κατά τα τελευταία έτη. Κατά συνέπεια, θα πρέπει να τροποποιηθεί αναλόγως το παράρτημα IΒ του κανονισμού (ΕΕ) 2015/104 του Συμβουλίου.
(9)
Κατά την τρίτη ετήσια συνεδρίασή της το 2015, η περιφερειακή οργάνωση διαχείρισης της αλιείας Νοτίου Ειρηνικού (SPRFMO) όρισε αλιευτικές δυνατότητες συνιστάμενες σε συνολικά επιτρεπόμενα αλιεύματα («TAC») για το σαυρίδι της Χιλής. Το μέτρο αυτό θα πρέπει να ενσωματωθεί στο δίκαιο της Ένωσης.
(10)
Μια υποσημείωση στο παράρτημα III του κανονισμού (ΕΕ) αριθ. 2015/104 παρέπεμπε εσφαλμένα σε παρωχημένη συμφωνία, και συνεπώς θα πρέπει να διορθωθεί.
(11)
Για να αντικατοπτρισθεί σωστά η παρούσα διανομή εργαλείων του γαλλικού και του ισπανικού θυνναλιευτικού στόλου για το 2015, είναι αναγκαία η τροποποίηση του παραρτήματος IV του κανονισμού (ΕΕ) αριθ. 2015/104 που καθορίζει τους περιορισμούς αλιείας, εκτροφής και πάχυνσης του τόνου.
(12)
Ένα σφάλμα πρέπει να διορθωθεί στον πίνακα TAC για το σκουμπρί (Scomber scombrus) στις ζώνες VI, VII, VIIIa, VIIIb, VIIId και VIIIe· ενωσιακά και διεθνή ύδατα της Vb· διεθνή ύδατα των IIa, XII και XIV (MAC/2CX14-).
(13)
Σύμφωνα με την επιστημονική γνωμοδότηση της ΕΤΟΕΑ που παραλήφθηκε στις 2 Μαρτίου 2015, μέτρο προφύλαξης συνιστά ο καθορισμός μικρής ποσόστωσης παρεμπιπτόντων αλιευμάτων για τον κυματόβατο (Raia undulata) στις ζώνες ICES VIa, VIb, VIIa-c, VIId, VIIe-k, VIII και IX. Κατά συνέπεια, θα πρέπει να τροποποιηθεί αναλόγως το παράρτημα IΑ του κανονισμού (ΕΕ) 2015/104 του Συμβουλίου.
(14)
Λαμβάνοντας υπόψη ότι σύμφωνα με τη διαδικασία που προβλέπεται στη συμφωνία για τις αλιευτικές σχέσεις με τις Νήσους Φερόε, η Ένωση πραγματοποίησε πρόσθετες διαβουλεύσεις σχετικά με ένα αμοιβαίο διακανονισμό με τις Νήσους Φερόε για τις αλιευτικές δυνατότητες για τη ρέγγα Ατλαντικού-Σκανδιναβίας και το προσφυγάκι για το 2015· ως εκ τούτου, είναι σκόπιμο να καθορισθούν οι δυνατότητες αλιείας για τα εν λόγω αποθέματα.
(15)
Κατά συνέπεια, θα πρέπει να τροποποιηθεί αναλόγως ο κανονισμός (ΕΕ) 2015/104.
(16)
Δυνάμει του άρθρου 3 παράγραφος 1 του κανονισμού (ΕΚ) αριθ. 847/96του Συμβουλίου (4), όταν η χρησιμοποίηση του προληπτικού TAC υπερβεί το 75 % πριν από τις 31 Οκτωβρίου του έτους εφαρμογής τους, το κράτος μέλος το οποίο διαθέτει ποσόστωση του αποθέματος μπορεί να ζητήσει την αύξησή του. Η Επιτροπή έχει παραλάβει αίτηση για αύξηση κατά 10 % του TAC του 2014 για τα σελάχια στη Βόρεια Θάλασσα. Τα βιολογικά αποδεικτικά στοιχεία, που υποβλήθηκαν με την αίτηση, έχουν επαληθευθεί και επικυρωθεί από εμπειρογνώμονες του Κοινού Κέντρου Ερευνών της Επιτροπής.
(17)
Ο κανονισμός (ΕΕ) αριθ. 43/2014 (5) θα πρέπει συνεπώς να τροποποιηθεί αναλόγως.
(18)
Τα όρια αλιευμάτων που προβλέπονται στον κανονισμό (ΕΕ) αριθ. 2015/104 εφαρμόζονται από την 1η Ιανουαρίου 2015. Συνεπώς, οι διατάξεις του παρόντος κανονισμού όσον αφορά τα όρια αλιευμάτων πρέπει να ισχύουν από την εν λόγω ημερομηνία. Αυτή η αναδρομική εφαρμογή δεν θίγει την αρχή της ασφάλειας δικαίου και την αρχή προστασίας των θεμιτών προσδοκιών. Ωστόσο, το νέο όριο αλιείας για το λαβράκι θα πρέπει να ισχύσει από την ημερομηνία έναρξης ισχύος του παρόντος κανονισμού. Επειδή η τροποποίηση των ορίων αλιευμάτων επηρεάζει τις οικονομικές δραστηριότητες και τον προγραμματισμό της αλιευτικής περιόδου των ενωσιακών σκαφών, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του. Για λόγους αναφερομένους στην παράγραφο (16), οι διατάξεις για μεγαλύτερες δυνατότητες αλιείας για τα σελάχια στη Βόρειο θάλασσα θα πρέπει να ισχύσουν από 1ης Ιανουαρίου 2014,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΕ) 2015/104 τροποποιείται ως εξής:
1)
Το άρθρο 2 αντικαθίσταται από το ακόλουθο κείμενο:
«Άρθρο 2
Πεδίο εφαρμογής
1. Ο παρών κανονισμός ισχύει για τα ακόλουθα σκάφη:
α)
τα ενωσιακά σκάφη,
β)
τα σκάφη τρίτων χωρών στα ενωσιακά ύδατα.
2. Για τους σκοπούς του άρθρου 11α, ο παρών κανονισμός εφαρμόζεται επίσης και στην ερασιτεχνική αλιεία.»
2)
Στο άρθρο 3 προστίθεται το ακόλουθο στοιχείο:
«ιγ)
ως “ερασιτεχνική αλιεία” νοούνται οι αλιευτικές μη εμπορικές δραστηριότητες, όπως για αναψυχή, τουρισμό ή άθληση, στο πλαίσιο των οποίων αλιεύονται θαλάσσιοι έμβιοι υδρόβιοι πόροι»
.
3)
Το άρθρο 7 τροποποιείται ως εξής:
«Άρθρο 7
Όροι εκφόρτωσης κύριων και παρεμπιπτόντων αλιευμάτων
1. Τα αλιεύματα ειδών που υπόκεινται σε όρια και που έχουν αλιευθεί στο πλαίσιο των τύπων αλιείας που προσδιορίζονται στο άρθρο 15 παράγραφος 1 στοιχείο α) του κανονισμού (ΕΕ) αριθ. 1380/2013 υπόκεινται στην υποχρέωση εκφόρτωσης που προβλέπεται στο άρθρο 15 του εν λόγω κανονισμού (“υποχρέωση εκφόρτωσης”).
2. Οι ιχθύες που υπόκεινται σε όρια αλιευμάτων και αλιεύονται στο πλαίσιο αλιείας που δεν υπόκειται σε υποχρέωση εκφόρτωσης διατηρούνται επί του σκάφους ή εκφορτώνονται μόνον εάν:
α)
τα αλιεύματα πραγματοποιήθηκαν από σκάφη υπό σημαία κράτους μέλους που διαθέτει ποσόστωση την οποία δεν έχει εξαντλήσει, ή
β)
τα αλιεύματα εντάσσονται σε ενωσιακή ποσόστωση, η οποία δεν έχει κατανεμηθεί μεταξύ των κρατών μελών υπό μορφή ποσόστωσης, και η εν λόγω ενωσιακή ποσόστωση δεν έχει εξαντληθεί.
3. Τα αποθέματα των μη στοχευόμενων ειδών που βρίσκονται εντός των ασφαλών βιολογικών ορίων που αναφέρονται στο άρθρο 15 παράγραφος 8 του κανονισμού (ΕΕ) αριθ. 1380/2013 καθορίζονται στο παράρτημα I του παρόντος κανονισμού για τους σκοπούς της παρέκκλισης από την υποχρέωση καταλογισμού των αλιευμάτων στις αντίστοιχες ποσοστώσεις που προβλέπεται στο εν λόγω άρθρο.»
.
4)
Παρεμβάλλεται το ακόλουθο άρθρο:
«Άρθρο 11a
Ερασιτεχνική αλιεία λαβρακιού στον Βορειοανατολικό Ατλαντικό
Στην ερασιτεχνική αλιεία στις διαιρέσεις ICES IVb, IVc, VIIa, VIId, VIIe, VIIf, VIIg, VIIh, VIIj και VIIk, δεν είναι δυνατόν να διατηρούνται περισσότερα από τρία δείγματα ανά άτομο ανά ημέρα.»
5)
Το παράρτημα I του κανονισμού (ΕΕ) 2015/104 τροποποιείται σύμφωνα με το παράρτημα I του παρόντος κανονισμού.
6)
Το παράρτημα IΑ του κανονισμού (ΕΕ) 2015/104 τροποποιείται σύμφωνα με το παράρτημα III του παρόντος κανονισμού.
7)
Το παράρτημα IΒ του κανονισμού (ΕΕ) 2015/104 τροποποιείται σύμφωνα με το παράρτημα IV του παρόντος κανονισμού.
8)
Το παράρτημα IΘ του κανονισμού (ΕΕ) αριθ. 2015/104 αντικαθίσταται από το παράρτημα V του παρόντος κανονισμού.
9)
Το παράρτημα III του κανονισμού (ΕΕ) 2015/104 αντικαθίσταται από το παράρτημα VI του παρόντος κανονισμού.
10)
Το παράρτημα IV του κανονισμού (ΕΕ) 2015/104 αντικαθίσταται από παράρτημα VII του παρόντος κανονισμού.
11)
Το παράρτημα VIII του κανονισμού (ΕΕ) 2015/104 τροποποιείται σύμφωνα με το παράρτημα VIII του παρόντος κανονισμού.
Άρθρο 2
Το παράρτημα IΑ του κανονισμού (ΕΕ) 43/2014 τροποποιείται σύμφωνα με το παράρτημα II του παρόντος κανονισμού.
Άρθρο 3
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Τα σημεία 3, 6, 7, 8, 9, 10 και 11 του άρθρου 1 εφαρμόζονται από την 1η Ιανουαρίου 2015.
Το άρθρο 2 εφαρμόζεται από την 1η Ιανουαρίου 2014.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Μαρτίου 2015.

Labels: 11
20
8
6
18